แรงซื้อ “แบงก์-ค้าปลีก” ดัน SET ปิดบวก 11 จุด
SET ปิดบวก 10.62 จุด รับแรงหนุนเก็งกำไรงบไตรมาส 3/65 กลุ่มแบงก์ หลังงบ TISCO ออกมาดี และแรงซื้อกลุ่มค้าปลีกหนุนหลังคลายกังวลสถานการณ์น้ำท่วม แนวโน้มวันพรุ่งนี้คาดตลาดฯไซด์เวย์ แนะติดตามแนวต้านสำคัญ 1,580 จุด หากยืนได้สัญญาณกลับเป็นบวกพร้อมให้แนวรับ 1,565 จุด และ 1,560 จุด
SET ปิดบวก 10.62 จุด รับแรงหนุนเก็งกำไรงบไตรมาส 3/65 กลุ่มแบงก์ หลังงบ TISCO ออกมาดี และแรงซื้อกลุ่มค้าปลีกหนุนหลังคลายกังวลสถานการณ์น้ำท่วม แนวโน้มวันพรุ่งนี้คาดตลาดฯไซด์เวย์ แนะติดตามแนวต้านสำคัญ 1,580 จุด หากยืนได้สัญญาณกลับเป็นบวกพร้อมให้แนวรับ 1,565 จุด และ 1,560 จุด
17 ต.ค. 2565

โดยฝ่ายวิเคราะห์หลักทรัพย์ กล่าวว่า ดัชนีตลาดหุ้นไทยวันนี้ถือว่าปรับตัวขึ้นได้ดีกว่าตลาดหุ้นอื่นๆ ในภูมิภาค โดยได้รับปัจจัยหนุนจากแรงเข้ามาในกลุ่มแบงก์เพื่อเก็งกำไรผลประกอบการไตรมาส 3/65 ที่คาดว่าจะออกมาได้ดี หลังงบ TISCO ที่ออกมาได้ดี รวมไปถึงแรงซื้อหุ้น CPALL หลังไม่มีดีลเข้าซื้อกิจการในอินเดีย ส่งผลให้นักลงทุนคลายกังวลการเพิ่มทุนที่อาจจะเกิดขึ้นในอนาคต ขณะที่กลุ่มค้าปลีกอื่นๆ ฟื้นตัวกลับมาด้วย หลังจากสถานการณ์น้ำท่วมคลี่คลาย
นอกจากนี้ยังมีแรงซื้อเข้ามาในหุ้น DELTA ที่มีผลต่อดัชนีถึง 3 จุด และ แรงซื้อหุ้น EA หลังเตรียมเปิดตัวรถกระบะไฟฟ้าในวันพรุ่งนี้
ขณะที่ปัจจัยที่จะเข้ามาเป็นส่วนหนุนหลักในช่วงนี้ แนะนำให้ติดตามการรายงานผลประกอบการของบริษัทจดทะเบียนที่จะทยอยออกมาอย่างต่อเนื่อง และการเปิดเผยตัวเลข GDP ไตรมาส 3/65 ของประเทศจีนที่จะออกมาในสัปดาห์นี้
สำหรับแนวโน้มวันพรุ่งนี้คาดตลาดฯ ไซด์เวย์หลังปรับตัวขึ้นมาได้ดีกว่าภูมิภาค โดยให้มองที่แนวต้านสำคัญ 1,580 จุด หากสามารถยืนเหนือระดับดังกล่าวได้สัญญาณจะกลับมาเป็นบวก หากไม่สามารถยืนได้ต้องระมัดระวังการลงทุน พร้อมให้แนวรับที่ 1,565 จุด และ 1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 3,511.49 ล้านบาท ปิดที่ 93.00 บาท เพิ่มขึ้น 4.00 บาท
PTT มูลค่าการซื้อขาย 3,151.09 ล้านบาท ปิดที่ 34.25 บาท ลดลง 0.25 บาท
CPALL มูลค่าการซื้อขาย 3,124.20 ล้านบาท ปิดที่ 57.00 บาท เพิ่มขึ้น 2.00 บาท
AOT มูลค่าการซื้อขาย 2,933.86 ล้านบาท ปิดที่ 70.25 บาท ลดลง 0.75 บาท
PTTEP มูลค่าการซื้อขาย 2,115.12 ล้านบาท ปิดที่ 169.50 บาท ลดลง 0.50 บาท